J E G Y Z Ő K Ö N Y V

**Készült:** a Hajdú-Bihar Megyei Önkormányzat Közgyűlésének 2019. június 28-án 9.00 órakor kezdődő nyilvános üléséről, a Hajdúdorogi Polgármesteri Hivatal Tanácskozó termében (Hajdúdorog, Tokaji u. 4.) Jelen van 20 fő közgyűlési tag a jegyzőkönyvhöz mellékelt jelenléti ív szerint.

Meghívottként jelen van: dr. Dobi Csaba jegyző, Kondor Erika jegyzőkönyvvezető, továbbá

* Dr. Fodor Mária megyei tiszti-főorvos, a Hajdú-Bihar Megyei Kormányhivatal Népegészségügyi Főosztály,
* Dr. Gazdig Mária, megyei tiszti-főorvos helyettes, a Hajdú-Bihar Megyei Kormányhivatal Népegészségügyi Főosztály,
* Kovács Ferenc tű. dandártábornok, igazgató a Hajdú-Bihar Megyei Katasztrófavédelmi Igazgatóság,
* Dr. Bérczi László tű. dandártábornok, országos tűzvédelmi főfelügyelő a BM-Országos Katasztrófavédelmi Főigazgatóság képviseletében, valamint a sajtó képviselői.

|  |  |  |  |
| --- | --- | --- | --- |
|  | **Közgyűlési névsor:**  **Képviselő** | **Jelenlét** | **Képviselőcsoport** |
|  | Antal Szabolcs | nem | FIDESZ-KDNP |
|  | Bernáth László | igen | FIDESZ-KDNP |
|  | Bíró László | igen | JOBBIK |
|  | Bódi Judit | igen | MSZP |
|  | Buczkó József | igen | FIDESZ-KDNP |
|  | Bulcsu László | igen | FIDESZ-KDNP |
|  | Dombi Imréné | nem | FIDESZ-KDNP |
|  | Demeter Pál | igen | JOBBIK |
|  | Gál László Csaba | igen | JOBBIK |
|  | Gurbán László | igen | JOBBIK |
|  | Gyula Ferencné | igen | MSZP |
|  | Kiss Attila | igen | FIDESZ-KDNP |
|  | Kocsis Róbert | igen | FIDESZ-KDNP |
|  | Koroknai Imre | igen | FIDESZ-KDNP |
|  | Kovács Zoltán | igen | FIDESZ-KDNP |
|  | Ménes Andrea | igen | FIDESZ-KDNP |
|  | Mohácsi László | igen | JOBBIK |
|  | Nagy Zsolt | igen | MSZP |
|  | Pajna Zoltán | igen | FIDESZ-KDNP |
|  | Rigán István | igen | JOBBIK |
|  | Simon Zoltán | igen | FIDESZ-KDNP |
|  | Tasi Sándor | igen | FIDESZ-KDNP |
|  | Timár Zoltán | nem | FIDESZ-KDNP |
|  | Tóth József | nem | DK |

**Pajna Zoltán**

Felkéri Csige Tamás polgármestert, köszöntse a jelen lévőket.

**Csige Tamás**

Nagy örömmel köszönti a jelen lévőket, megtiszteltetés számukra, hogy a megyei közgyűlés településükön tartja kihelyezett ülését. A napirendi pontok tárgyalása előtt szeretné bemutatni a települést. A város az úgynevezett öreg hajdúvárosok egyike, amely már a kőkortól kezdve lakott volt és találtak leletet ebből az időből. Történelmi emlékeik közül mégis a honfoglalás idejéből származó bagolyfejes botvég a legkedvesebb, mely egyfajta szimbóluma is a településnek. A történelem vihara időnként elnéptelenítette a vidéket, azonban a kiváló termőföldnek köszönhetően az újra benépesedett. A török pusztítást követően ebben nagy szerepe volt Bocskai Istvánnak, akinek szobra nem csak a főteret díszíti, hanem az ülésteremben is található róla egy nagyméretű festmény, mint ahogy a többi hajdúváros üléstermében is. Ezek a festmények több, mint száz évesek. A település életében a Bocskai István által betelepített hajdúk által minőségi változás következett be. Míg a hajdúvárosokat a református vallás jellemzi, Hajdúdorogon a görög katolikus vallás a domináns. Elődeik sokat tettek azért, hogy templomaikban magyarul misézhessenek, illetve önálló magyar görög katolikus püspökség álljon fel. Ennek érdekében zarándok utakat szerveztek Rómába, majd 1912-ben X. Pius pápa önálló egyházmegyévé emelte a görög katolikus egyházmegyét, mely túlnyúlt a jelenlegi egyházmegyén, hiszen elért Erdélyig, és hozzá tartozott Székelyföld is.

A történeti áttekintés után szeretné néhány képen keresztül bemutatni, milyen fejlesztések történtek a városban. Újraindították a bölcsődét, felújításra került a családsegítő szolgálat épülete, a gyermekorvosi rendelő, az idősek klubja. Utóbbi a TOP-os pályázatnak köszönhetően jelentős eszközbeszerzéssel gyarapodott. Felújították és bővítették az óvodát, illetve a város főterén található irodaházat, melyet a közgyűlés tagjai is megtekinthetnek az ülést követően. A Móra Ferenc Általános Iskola és Alapfokú Művészeti Iskola konyháját is felújították, melyhez a Belügyminisztériumtól kaptak 40 M Ft-ot, illetve saját forrásból is hozzátettek ennyit, hogy modernizálni tudják a konyhát.

A fejlesztések mellett figyelnek arra, hogy a városban a kulturális igényeket is kielégítsék, így fogathajtó versenyt, majálist, autós- motoros találkozókat szerveznek. Hagyományos nyár záró rendezvényük a slambucfőzés, de nyári színházi estéket is szerveznek. Az adventi hetek keretében az érsek atya kérésére hat gyertyát gyújtanak meg a főtéren. Az elmúlt években komoly gazdasági beruházások is voltak a településen, két nagy cég működik ma már korszerű körülmények között. A csarnokrendszer zöldmezős beruházással, az önkormányzat által biztosított területen jött létre. Egyik a KZ Invest Kft., mely fuvarozással és csomagküldéssel foglalkozik, a másik a Hajdúszöv Kft., mely a COOP áruházlánc kiszolgálásában érdekelt és három megyét ellátva végzi tevékenységét. A Hajdúszöv Kft. belvárosban lévő korábbi telephelyét az önkormányzat megvásárolta. A későbbiekben szól majd arról, milyen terveik vannak ezzel kapcsolatosan.

A település biztonsága érdekében kamera rendszer kiépítésére került sor (55 db) és ahogy korábban a rendőrségi beszámolóból már hallhatták a közgyűlés tagjai, hogy a megye az ország legbiztonságosabb megyéje, elmondhatja, hogy Hajdúdorog a megye legbiztonságosabb települése. Saját erőből is végeznek beruházásokat, ennek eredményeként a város 95 %-a szilárd burkolattal ellátott. Közfoglalkoztatás keretében szociális szövetkezet működik, ahol papír brikettet gyártanak, illetve a régi épületek lebontásából térköveket készítenek, valamint elektronikai eszközök begyűjtése és szétbontása során a hasznosítható anyagok értékesítését végzik. Jelenleg 12 ember megélhetését biztosítja a szövetkezet.

Az otthonteremtési programjuk által családok életét tudták könnyebbé tenni és ezeknek a családoknak öt-nyolc éven belül a saját tulajdonába kerülnek majd azok a lakások, amiben jelenleg is élnek.

Ahogy a városba érkeztek, láthatták, hogy jelenleg is zajlik a város közepén a régóta vágyott körforgalom építése, hiszen az a biztonságos közlekedést nagyban elősegíti majd és ennek a körforgalomnak a megvalósításában nagyon sok segítséget kaptak Tasó László akkori államtitkártól, illetve Nagy Sándor korábbi országgyűlési képviselő is támogatta azt, amikor első gondolatként megfogalmazódott.

Folyamatban lévő pályázataik közül megemlíti a TOP-3.1.1-15 Fenntartható települési közlekedésfejlesztés keretében kerékpárút létesítését célzó, Hajdúnánással konzorciumban beadott pályázatot, melyben a Nánási úttól indulva, a Rákóczi krt.-Virág utca-Füzes utca-Tokaji út vonalon történik a kerékpáros útvonal összekapcsolása a már meglévő, Böszörményi úti kerékpáros úttal. A TOP-3.2.1-15 pályázat keretében önkormányzati épület energetikai korszerűsítésére kerül sor (Hajdúdorogi Helytörténeti Gyűjtemény épületének energetikai korszerűsítése, akadálymentesítése, külső-belső felújítása), a TOP-4.1.1-15 keretében pedig egészségügyi alapellátás infrastrukturális fejlesztése valósul meg (Nánási út 8. szám alatt lévő rendelő tetőterének beépítése, biztosítva két rendelő kialakítását, felszerelt képzési terem létrehozását).

További folyamatban lévő pályázatuk által a város szegregált területeit érintő programok, képzések szervezése a céljuk. Ennek további lépcsőfoka lesz majd a szegregált városrész infrastrukturális fejlesztése. Tervezik még a külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő- és munkagépek beszerzése program keretében Hajdúdorog, külterület, 0184/8., 0171/2. és 0175. hrsz-ú utak stabilizációját, valamint bölcsödei férőhelyek kialakítását, bővítését.

A megyei területfejlesztési tervhez kapcsolódóan a 3503-as út felújítását és kiépítését, valamint a Kálmánháza felé vezető közút fejlesztését fogalmazták meg, melyben Hajdúnánás is érintett. Ezen az úton hamarabb érik el Nyíregyházát, mint Debrecent. A klímaváltozáshoz kapcsolatosan megfogalmazták az öntözőcsatorna hálózat kiépítését a Hajdúságban. Továbbá fontosnak tartják a kerékpárút hálózat fejlesztését. Nagy hiányossága a térségnek, hogy a zöldség-gyümölcs feldolgozásához nincsenek hűtőházak, ezeket mindenképpen pótolni szükséges, hiszen a külterületeken jelentős mezőgazdasági termelés folyik. Kincse még a városnak a termálvíz, ezért fontosnak tartják a strandfürdő egyedi fejlesztését. Ahogy korábban már említette, az önkormányzat megvásárolta a Hajdúszövker Kft. korábbi telephelyét és annak helyén sportcsarnok építését tervezik, illetve a szociális otthonteremtési program keretében szépkorúakról gondoskodnának, modern körülmények között és az általuk hátrahagyott lakásokat pedig bevonnák a fiatal családosok támogatása programba és így a fenntarthatóság biztosítva lenne. Mivel saját forrásból ezt nem tudják megvalósítani, utóbbi esetében mintaprojektként közvetlen Brüsszeli forrásra pályáznak. A fejlesztések által szeretnék, hogy az emberek jól érezzék magukat, szeressenek a városban élni és lakni. Még egyszer megköszöni, hogy a közgyűlés elfogadta a meghívást és itt tartja munka ülését.

**Pajna Zoltán**

Megköszöni a meghívást és a város bemutatását. Köszönti a vendéglátókat: Csige Tamás polgármestert, Incze Mihály alpolgármestert, Kranyik László alpolgármestert, Czifráné dr. Urgyán Ilona jegyző asszonyt. Külön köszönti Dr. Fodor Mária megyei tiszti-főorvost, Dr. Gazdig Mária, megyei tiszti-főorvos helyettest, Kovács Ferenc tű. dandártábornokot, Dr. Bérczi László tű. dandártábornokot, országos tűzvédelmi főfelügyelőt, valamint a megjelent megyei közgyűlési tagokat, a meghívott vendégeket.

Bejelenti, hogy a közgyűlés a mai napon közmeghallgatást tart. Megállapítja, hogy a Hajdú-Bihar Megyei Önkormányzat Közgyűlése határozatképes, mert a 24 megyei közgyűlési tagból 20 tag van jelen. Az ülést megnyitja. Javasolja a napirend elfogadását. Megállapítja, hogy a napirendhez hozzászólás, javaslat nincs.

**Szavazásra teszi fel a napirendet, amit a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**48/2019. (VI. 28.) MÖK határozat**

A Hajdú-Bihar Megyei Önkormányzat Közgyűlése a 2019. június 28-ai munka ülése napirendjét a következők szerint fogadja el:

1. 2018. évi tájékoztató a megye lakosságának egészségi állapotáról, az egészségromlást előidéző okokról, a szükséges tennivalókról
2. Tájékoztató a Hajdú-Bihar Megyei Katasztrófavédelmi Igazgatóság 2018. évben végzett tevékenységéről
3. Tájékoztató a Hajdú-Bihar Megyei Önkormányzat hazai uniós forrásból megvalósuló projektjeinek előrehaladásáról
4. Tájékoztató a megyei önkormányzat nemzetközi kapcsolatairól, a folyamatban lévő nemzetközi projektek állásáról, valamint részvétel az Interreg Danube Program által támogatott pályázatokban
5. Hozzájárulás a Magyar Közút Nonprofit Zrt. részére, a TOP-1.3.1 konstrukció keretében új támogatási kérelem előkészítésére és benyújtására
6. Tájékoztatás az Észak-Alföldi Regionális Fejlesztési Ügynökség Közhasznú Nonprofit Kft. „f.a.” megszüntetésével kapcsolatos ügyek állásáról

***(A közgyűlés ezen az ülésén közmeghallgatást tart. )***

**Különfélék**

**Szavazásra teszi fel a lejárt határidejű határozatok végrehajtásáról szóló jelentést, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**49/2019. (VI. 28.) MÖK határozat**

A közgyűlés a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 17. § (1) bekezdése alapján a következő lejárt határidejű határozatok végrehajtásáról szóló jelentést fogadja el:

41/2019. (V. 17.) MÖK határozat, 43/2019. (V. 17.) MÖK határozat, 44/2019. (V. 17.) MÖK határozat, 45/2019. (V. 17.) MÖK határozat, 46/2019. (V. 17.) MÖK határozat, 47/2019. (V. 17.) MÖK határozat.

**Szavazásra teszi fel az alapítvány támogatásáról szóló határozatot, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**50/2019. (VI. 28.) MÖK határozat**

A Hajdú-Bihar Megyei Önkormányzat Közgyűlése a Magyarország helyi önkormányzatairól szóló 2011. évi CLXXXIX. törvény 42. §-ának 4. pontja alapján a

1. Szülőföldünk, Nádudvar Öröksége és Jövője Alapítványt 50 000 Ft összeggel támogatja az „Emlékkő állítás a Szovjetunióba hurcolt magyar politikai rabok és kényszermunkások emlékére” céljából.
2. A támogatás fedezete a Hajdú-Bihar Megyei Önkormányzat 2019. évi költségvetéséről szóló 1/2019. (II. 04.) önkormányzati rendelet 7. mellékletének elnöki hatáskörében felhasználható kerete.
3. A közgyűlés felkéri elnökét a támogatási szerződés aláírására.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2019. július 5.

1. ***napirendi pont***

„2018. évi tájékoztató a megye lakosságának egészségi állapotáról, az egészségromlást előidéző okokról, a szükséges tennivalókról”

**Pajna Zoltán**

Felkéri Dr. Fodor Mária megyei tiszti-főorvost, tartsa meg kiegészítését.

**Dr. Fodor Mária**

A korábbi évekhez hasonlóan területileg vizsgálták meg a megye lakosságának egészségi állapotát és a 2007-2017-es időszakot vették alapul. Ezek alapján megállapítható, hogy valamennyi halálozás típusban csökkenő tendencia mutatkozott, egyedül a légzőszervi betegségekből eredő halálozás során mutatkozott emelkedés és azon belül is a nők esetében. Ennek az lehet az oka, hogy valószínű, most nőtt fel az a generáció, mely sokkal korábban kezdett el dohányozni. Ennek javítása érdekében a megelőzésre, a környezetszennyezésre, dohányzásra nagyobb figyelmet kell fordítani. A megye halálozási adatait az országos halálozási adatokhoz viszonyítva elmondhatja, hogy a férfiak esetében a daganatos betegségekből, a magas vérnyomásból, illetve agyi érbetegségből származó halálozások száma magasabb, mint az országos átlag. Sajnálatos módon a férfiak esetében az öngyilkosság is magasabb az országos átlagtól. A nőknél a méhnyakrákból eredő halálozás magasabb, mint az országos átlag és megragadja az alkalmat, hogy elmondja, hogy 2018-tól a szervezett méhnyakrák szűrés a megyében is beindult, azonban kevesen jelentek meg ezeken a szűréseken, ezért kéri a jelen lévőket, hívják fel annak fontosságára a környezetükben élők figyelmét. A nők esetében a magas vérnyomásból, illetve agyi érbetegségből származó halálozások száma szintén magasabb az országos átlagtól és ugyan ez vonatkozik az öngyilkosságra is.

A demográfiai viszonyokat elemezve megállapítható, hogy a megyében a népesség fogyása mérséklődött, a csecsemőhalálozás tovább csökkent, így itt jobb eredmények vannak az országos átlagtól. A betöltetlen háziorvosi praxisok száma eggyel, míg a védőnői állások száma kettővel csökkent az előző évhez képest. A háziorvosok életkora nagy arányban meghaladja a 70 évet, így az utánpótlásuk megoldandó feladat. Egy-két kisebb településen gondot okoz a szakorvos hiány, így a szakorvosi ellátást szüneteltetni kell, illetve adott helyeken csökkentett óraszámban működtetik azt. Örömmel mondhatja el, hogy a megszakított terhességek száma jelentősen csökkent. Sajnálatos módon az emlőszűréseken szintén alacsony a megjelenési arány, annak ellenére, hogy az önkormányzatok busszal szállítják a szűrésekre az érintetteket, de az előző évhez képest javultak az eredmények és az országos átlaghoz viszonyítva is magasabb.

Oltóanyagok tekintetében csak a rendelkezésre álló fele fogy el a megyében, így ezt is lehetne népszerűsíteni, a kötelező oltások tekintetében viszont 100 %-os a kihasználtság, az oltás megtagadása nem jellemző.

A közegészségügy területén sem az ivóvízzel, sem a fürdővízzel kapcsolatosan nem történt megbetegedés és az ivóvíz javítása érdekében tett intézkedések eredményeként már csak egy település Hortobágy-Szásztelek esetében nem megfelelő az ivóvíz minősége. A fertőző betegségek száma csökkent, azonban a nyugati nílusi vírus a megyében is megjelent, ezért a szúnyogirtásnak nagy jelentősége van, kéri az önkormányzatok vezetőit, hogy azt időben rendeljék meg.

***Kérdés***

**Rigán István**

Az orvosi várólisták tekintetében van-e előbbre lépés a korábbi évhez képest.

**Dr. Fodor Mária**

Mivel ez nem tartozik a hatáskörükbe, így arról nem tud tájékoztatást adni. A Nemzeti Egészségügyi Alapkezelő tud ezzel kapcsolatosan felvilágosítást adni.

***Bizottsági vélemény***

**Ménes Andrea**

A Fejlesztési, Tervezési és Stratégiai Bizottság ülését ebben az évben is megtisztelte főorvos asszony jelenlétével és most is egy nagyon részletes és hasznos tájékoztatást kaptak. A településeknek van egészségügyi stratégiájuk, melynek elkészítéséhez nagyon sok segítséget nyújt a tisztiorvos asszony által készített tájékoztató. A megyét jellemző halálozási okokból is igen sok tanulságot vonhatnak le, illetve több olyan uniós pályázat is van, melynek része a megye lakosságának egészségügyi állapotát bemutató prevenció. Véleménye szerint az elhangzott halálozási okokat is lehetne preventív módon csökkenteni, illetve az említett szűrővizsgálatokon át hamarabb fel lehetne ismerni. A bizottság elfogadásra javasolja a tájékoztatót.

**Mohácsi László**

Dr. Kásler Miklós jelenlegi egészségügyi miniszter, onkológus professzor szavaival élve, a test egészsége a lélek harmóniája. Hajdúdorog város a hitéhez hűséges város és aki hitében, identitásában erős, az fizikailag is erős. Tudjuk, hogy napjainkban nagy teher hárul az egészségügyi intézményekre, ezért azt kéri, hogy az itt lakók maradjanak meg erős hitükben, ez által megtartva fizikai egészségüket is, hogy jó létben élhessenek.

**Gyula Ferencné**

Sajnálatos módon Berettyóújfaluban a négy körzetből két betöltetlen gyermekorvosi praxis van, és ez nem szerepel a tájékoztató 8. oldalán felsorolt települések között. Jelenleg a két praktizáló orvos látja el helyettesítéssel a feladatokat, azonban már ők sem fiatalok. Olvashatták, hogy 23 betöltetlen védőnői álláshely van a megyében. Egy konferencián hallotta, hogy egy jó védőnő esetenként gyermekorvost is tud helyettesíteni, ezért szükségesnek látja megyei szinten összefogni, hogy a betöltetlen helyekre megoldást találjanak. Az országban meghirdetett családpolitikához nagyon kellenének ezek a szereplők is. Örömmel olvasta, hogy a védőoltások tekintetében jól áll a megye. Az egészség nagyon fontos, hiszen annak hiányában nem lehet jó eredményeket elérni más területeken sem.

**Dr. Fodor Mária**

Minden közös gondolkozásban partnerek, a házi gyermekorvosok hiányára már országos szinten próbáltak megoldást találni, azonban nagyon szigorúak a szakmai feltételek és azoktól eltérni nem lehet. Ők sem értik, mi az oka annak, hogy a hiány éppen a Berettyóújfalui térségben jelentkezik.

**Bódi Judit**

Egyetért azzal, hogy a test egészsége a lélek harmóniája. El kell azon gondolkodniuk, miért ilyen magas férfiak-nők körében az öngyilkosságok száma. Az okok keresésében van közös feladatuk. A szűrővizsgálatokat nagyon fontosnak tartja, hiszen azzal meg lehet előzni nagyobb betegségeket, ezért a szűrővizsgálatokon való részvétel népszerűsítése mindannyijuk feladata.

**Pajna Zoltán**

Az EFOP-os pályázatokban a megyei önkormányzat is részt vesz, ezek keretében egészségnapokat szerveznek, céljuk, hogy azokon minél többen vegyenek részt. Nem csak a megszokott szűréseket tervezik, szeretnék, ha a szív és érrendszeri betegségek szűrésére is sor kerülne ezeken a napokon. A települések abban érdekeltek, hogy megállítsák az elvándorlást és olyan feltételeket, életkörülményeket teremtsenek, mellyel a fiatalokat ott tudják tartani. Egy kiszámítható jövőképpel rendelkező településen kevesebb lehet azok száma, akik eldobják az életüket.

**Rigán István**

Fontosnak tartja a szűrőprogramok kötelezővé tételét.

**Gyula Ferencné**

Csige Tamás polgármester előadásában elhangzott, hogy senior korúak számára terveznek otthont. Ez nagyon jó gondolat, hiszen az idősekre is gondolni kell, hiszen sokukat az betegíti meg, hogy félnek az egyedül léttől, már nem tudják a kiskertjüket rendben tartani. Ha felügyelet és ellátás mellett, de mégis önállóan élhetik életüket az mentálisan is biztonságot jelent számukra, ezért nagyon jó kezdeményezésnek tartja a Hajdúdorogi apartmanház létrehozását.

**Pajna Zoltán**

Maga is találkozott olyan idős emberekkel, akiknek a nagy ház fenntartása gondot jelentett, ugyanakkor sajnálta azt egy idősotthoni lakhatásért beáldozni, mert azt a gyerekeinek, unokáinak szerette volna adni. A társadalom viszont nem tudja az időskori gondozást teljes egészében magára vállalni, ezért vannak még megoldásra váró feladataik ezen a területen. Megállapítja, hogy további hozzászólás, javaslat nincs.

**Dr. Fodor Mária**

Az említett EFOP-os pályázatokban részt vesznek, már több munkacsoport ülés volt, ahol egy-egy területet áttekintettek, örömmel vesznek részt a közös munkában. Bízik abban, hogy közösen megtalálják a megoldásokat.

**Pajna Zoltán**

Több, mint negyven település vesz részt ebben a munkában, céljuk az infrastrukturális fejlesztések javítása. Megállapítja, hogy további hozzászólás, javaslat nincs.

**Szavazásra teszi fel a megye lakosságának egészségi állapotáról szóló tájékoztatót, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**51/2019. (VI. 28.) MÖK határozat**

A Hajdú-Bihar Megyei Önkormányzat Közgyűlése az egészségügyi hatósági és igazgatási tevékenységről szóló 1991. évi XI. törvény 6. § (1) bekezdés k) pontja alapján

1./ a Hajdú-Bihar Megyei Kormányhivatal Népegészségügyi Főosztálya által készített, a megye lakosságának egészségi állapotáról szóló 2018. évi adatokat bemutató tájékoztatót elfogadja.

2./ A közgyűlés felkéri elnökét, hogy a döntésről a Hajdú-Bihar Megyei Kormányhivatal kormánymegbízottját és a megyei tisztifőorvost tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2019. július 12.

1. ***napirendi pont***

„Tájékoztató a Hajdú-Bihar Megyei Katasztrófavédelmi Igazgatóság 2018. évben végzett tevékenységéről”

**Pajna Zoltán**

Felkéri Kovács Ferenc tű. dandártábornokot, tartsa meg kiegészítését.

**Kovács Ferenc**

Elsőként szeretne egy rövidfilmet levetíteni, melyben bemutatják a napi tevékenységüket. A megye lakossága biztonságban van, de ahhoz, hogy tűzre-vízre vigyázni tudjanak, mindannyijuk támogatására szükség van. (Kisfilm levetítése.) A filmben a mindennapi munkájukat mutatták be, láthattak egy részt a múltjukból is, hiszen fontos számukra a hagyományok megőrzése. De legfontosabb számukra, hogy megfeleljenek a mindennapi kihívásoknak és kihívásokból van bőven. A kihívások nagy része műszaki mentéssel tarkított, melyből 1296 db volt az elmúlt évben. Rendkívül ki vannak téve az időjárás viszontagságainak, valamint sok közlekedési balesettel szembesülnek a megyében. Sokszor kell időskorú emberről gondoskodniuk, segíteniük kell a mentőszolgálatnak, hogy bejussanak a lakásokba. Az elmúlt évben 852 db tűzeset történt, ebből a Nagyhegyesi gáztelepen történt tűzesetet emeli ki, hiszen ott bármely pillanatban óriási tragédia alakulhatott volna ki, de a szakszerű intézkedéseknek köszönhetően ezt megakadályozták. Ha a tragédia bekövetkezett volna, akkor kb. 300 m átmérőjű kráter keletkezett volna a helyén. Munkájuk során többször találkoznak hibával is, de nem a büntetés kiszabása a céljuk, hanem a hibák kijavítása. Kéri a jelenlévőket, tolmácsolják a települések vezetői felé, hogy ehhez minden segítséget megadnak.

A megyében az országos átlagtól nagyobb számban vannak pályázati lehetőségek és beruházások. Ahhoz, hogy ezek a beruházások meg tudjanak valósulni, szükséges, hogy az engedélyeztetési eljáráshoz rendelkezésre álljon a szükséges dokumentáció. Tapasztalataik szerint sokszor hiányoznak a tervezési dokumentációk, ennek hiányában viszont nem adhatók ki az engedélyek és így sokszor úgy tűnik, hogy ők akadályozzák az engedélyeztetési eljárásokat. Egy beruházás megvalósításakor elsők között a tűz és vízvédelmi terveket kell elkészíteni, ehhez minden segítséget megadnak. Az elmúlt tíz évben komoly vízügyi fejlesztések mentek végbe a megyében, a belvízi védekezés szinte meg is szűnt. A csapadékosabb időszakok az árkok és csatornák kitisztítása óta nem jelentenek gondot.

Megköszöni a települések együttműködését, partnerségét. Hatósági eljárásaik száma közel 5000 volt, de ahogy említette, nem a bírságolás a céljuk. Tűzvédelmi, helyszíni ellenőrzéseket tartottak iskolákban, bölcsődékben, óvodákban, melyek során sok hiányosságot találtak, de az intézményvezetők partnerek voltak ezek felszámolásában. A közintézményekben keletkező tűz 40%-ban az elektromos hálózat meghibásodásából származik, ezért a megfelelő elektromos hálózat kiépítése nagyon fontos.

Felügyelik továbbá a veszélyes üzemeket is, a Nagyhegyesi eseten kívül más üzemzavar nem történt. A közutakon elsősorban külföldi tulajdonban lévő veszélyes anyagot szállító járművekkel találkoznak, azok esetében szankciókat alkalmaznak. Sok társadalmi rendezvényen részt vesznek, ezzel is népszerűsítve szakmájukat. Kéri, hogy munkájukat továbbra is támogassák.

**Pajna Zoltán**

Kéri a közgyűlés tagjait, tegyék meg hozzászólásaikat.

***Kérdés***

**Rigán István**

Megkérdezi, milyen tapasztalataik vannak a vasúti veszélyes anyag szállításával kapcsolatosan, illetve milyen a kapcsolatuk a vasúti szervekkel.

**Kovács Ferenc**

A vasúti veszélyes anyag szállításával kapcsolatosan folyamatosan végzik az ellenőrzéseket, ez 2-3 ezer vasúti kocsi ellenőrzését jelenti. A vasúti kocsik műszaki állapota megfelelő, első sorban berakói hiányosságokkal találkoznak, de az sem gyakori. Ilyen esetekben azonban szankciót alkalmaznak. A vasúti szervekkel való együttműködésükben akadnak problémáik, de ilyen esetekben is a szankciók helyett a meggyőzést alkalmazzák.

**Buczkó József**

Elhangzott, hogy fontos a szervezet részére a hagyomány tisztelete, ápolása és a kisfilmben is láthatták a régi tűzoltó kocsikat. Muzeológusként azt látja, hogy ezeknek a régi tűzoltó eszközöknek ipartörténeti jelentősége van, és célszerű lenne egy-egy megmaradt példányt a múzeumoknak átadni.

**Kovács Ferenc**

Fontolóra veszik a felvetést, és ha fellelnek egy-egy muzeális darabot, akkor megkeresik az illetékes múzeumot.

**Demeter Pál**

Balmazújváros településen a belvízvédelemmel kapcsolatosan véleménye szerint vannak még teendők és erre nem tért ki a tájékoztató. Kéri, hogy erre figyeljenek oda.

**Kovács Ferenc**

Minden probléma nem oldódott meg, de a települések nagyon sokat tettek azért, hogy egy csapadékosabb időszak ne okozzon olyan fennakadást, mint amilyet korábban okozott. A természetnek alá vannak rendelve, adott esetben lehetnek belvizek, de rendelkeznek azokkal az eszközökkel, melyek segítségével ezeket gyorsan orvosolhatják. A múlt heti rendkívüli időjárásra tekintettel felhívta a polgármesterek figyelmét, hogy szerezzenek be műanyag takaró fóliákat, takaró léceket, hogy szükség esetén azok rendelkezésre álljanak és a házak tetejét azonnal be tudják fedni.

**Pajna Zoltán**

A települési csapadékvizek elvezetésére jelentős forrásokat fordítottak az operatív programok keretében, Balmazújváros 173 M Ft támogatást kapott, hogy a csapadékvíz elvezető rendszerét felújítsa. A TOP keretében erre a célra lesznek újabb pályázati források, ezért felmérték, hogy milyen igények vannak még a megyében és 30 önkormányzat több, mint 30 Mrd Ft fejlesztési igényt jelzett. A kapcsolódó felhívásban várhatóan 80 M Ft összegben kerül majd meghatározásra a felső pályázható összeghatár, hogy minél több település forráshoz jusson. Sajnos a szélsőséges helyzetekre nem tudnak felkészülni.

**Bernáth László**

A kisfilmben látta a Kabai Önkéntes Tűzoltó Egyesület tagjait, akik személyes barátai is egyben és örül, hogy nem csak a hivatásos, hanem az önkéntes tűzoltók is bemutatásra kerültek, hiszen ők szabad idejükben, önzetlenül teszik dolgukat, mely mindenképpen elismerésre méltó.

**Bódi Judit**

Úgy gondolja, a klímaváltozás még sok mindenre meg fogja őket tanítani, és a víz okozta károk mellett a szél, a jég és egyéb tevékenységek által okozott károkra is fel kell készülniük. Sok olyan jelenséggel találkozhatnak még, melyekkel korábban nem és erre csak közös gondolkozással tudnak megfelelően felkészülni.

**Buczkó József**

Ha visszatekintenek az időben, akkor azt láthatják, hogy régen a tűzoltóság, a katasztrófavédelem és a lakosság együtt lépett fel adott esetben az elemi csapások ellen. Az idősek még emlékezhetnek, hogy a két háború között minden kiskapun volt egy tábla, melyen domborított jel mutatta, hogy adott esetben kinek, milyen eszközzel kell rohannia a helyszínre. Ezek mára eltűntek és a feladat is áttevődött a hivatásos állományra. Felhívja a figyelmet, hogy egyre inkább afelé halad a világ, hogy egy elemi csapás esetén ismét szükség lehet a széles körű összefogásra.

**Kovács Ferenc**

Sokat tesznek azért, hogy a településeken legyen egy néhány fős csapat, akik rendelkeznek azokkal az eszközökkel, melyek segítségével a hivatásos egység kiérkezéséig elkezdhetik a mentést. Ebben van még mit tenniük, azon dolgoznak, hogy minden településen legyen ilyen mentőcsoportjuk.

Több polgári egyesület lépett erre az útra, ők bevethetők, és több olyan eszközökkel is rendelkeznek már, mellyel az azonnali beavatkozást meg tudják tenni.

**Gyula Ferencné**

Az önkormányzatok is jelen vannak a szervezet életében, a Berettyóújfalui önkormányzat is igyekszik, hogy a szervezetben dolgozók munkáját, pihenését segítse. A prevenció fontossága itt is jelentős.

**Pajna Zoltán**

Felkéri Dr. Bérczi László tű. dandártábornokot, az Országos Katasztrófavédelmi Főigazgatóság tűzoltási főfelügyelőjét, tegye meg hozzászólását.

**Dr. Bérczi László**

A megyében kiváló szakmai munka folyik, a lakosság biztonságban érezheti magát. Az elmúlt napokban a szomszédos Szabolcs-Szatmár-Bereg megyét érte jelentős kár, oda Hajdú-Bihar megyéből csoportosítottak át embereket és eszközöket, hogy segítsék a helyre állítást. 2000 lakóépületet és a bekötőutat kell helyreállítaniuk, mely jelentős erőket vesz igénybe. Továbbra is kéri munkájukhoz a támogatást.

**Pajna Zoltán**

Megállapítja, hogy az előterjesztéshez további hozzászólás, javaslat nincs.

**Szavazásra teszi fel a Hajdú-Bihar Megyei Katasztrófavédelmi Igazgatóság 2018. évben végzett tevékenységéről szóló tájékoztatót, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**52/2019. (VI. 28.) MÖK határozat**

A Hajdú-Bihar Megyei Önkormányzat Közgyűlése a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 18. § (1) bekezdés c) pontjára figyelemmel

1./ a Hajdú-Bihar Megyei Katasztrófavédelmi Igazgatóság 2018. évben végzett tevékenységéről szóló tájékoztatót elfogadja.

2./ A közgyűlés felkéri elnökét, hogy határozatáról a Hajdú-Bihar Megyei Katasztrófavédelmi Igazgatóság igazgatóját tájékoztassa.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2019. július 12.

1. ***napirendi pont***

„Tájékoztató a Hajdú-Bihar Megyei Önkormányzat hazai uniós forrásból megvalósuló projektjeinek előrehaladásáról”

**Pajna Zoltán**

Látható, hogy több pályázat van folyamatban, de ezek száma még nőni fog. A település vezetőivel jó az együttműködésük, a pályázatok által jobban megismerhetik a helyi lehetőségeket és elmondhatja, sikerült megtalálnia a megyei önkormányzatnak, hogyan tudja a települések fejlődését elősegíteni. Kéri a közgyűlés tagjait tegyék meg hozzászólásaikat. Megállapítja, hogy az előterjesztéshez hozzászólás, javaslat nincs.

**Szavazásra teszi fel a Hajdú-Bihar Megyei Önkormányzat hazai uniós forrásból megvalósuló projektjeinek előrehaladásáról szóló tájékoztatót, melyet a közgyűlés 20 igen, 0 nem szavazattal, 0 tartózkodás mellett elfogadva a következő rendeletet alkotja:**

**53/2019. (VI. 28.) MÖK határozat**

A Hajdú-Bihar Megyei Önkormányzat Közgyűlése a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 18. § (1) bekezdés c) pontja alapján elfogadja a

1. TOP-5.1.1.-15-HB1-2016-00001 azonosító számú „Hajdú-Bihar Megyei foglalkoztatási megállapodás, foglalkoztatási-gazdaságfejlesztési együttműködés” TOP-5.1.2-16-HB1-2017-0001 azonosító számú „Foglalkoztatási együttműködések a Sárréti paktumterületen”
2. TOP-5.1.2-16-HB1-2017-0002 azonosító számú „Foglalkoztatási partnerség a Berettyóújfalui és Derecskei járásban”
3. TOP-5.1.2-16-HB1-2017-0003 azonosító számú „Foglalkoztatási együttműködések a Dél-Nyírségi paktumterületen”
4. TOP-5.1.2-16-HB1-2017-0004 azonosító számú „Észak-Hajdúsági foglalkoztatási együttműködés”
5. TOP-1.2.1-15-HB1-2016-00020 azonosító számú, „Magyar Szürkék Útja - kulturális tematikus útvonal Hajdú-Bihar megyében”
6. TOP-5.3.2-17-HB1-2018-00001 azonosító számú „Hajdú hagyományok nyomában”
7. EFOP-1.6.3-17-2017-00018 azonosító számú „Megyei szintű felzárkózás-politikai együttműködések támogatása a helyi esélyegyenlőségi programokhoz kapcsolódóan Hajdú-Bihar megyében”
8. EFOP-1.5.3-16-2017-00012 azonosító számú „Humán közszolgáltatások fejlesztése Komádiban és a környező településeken”
9. EFOP-1.5.3-16-2017-00043 azonosító számú „Humán szolgáltatások fejlesztése Balmazújvárosban és térségében”
10. EFOP-1.5.3-16-2017-00077 azonosító számú „Humán közszolgáltatások fejlesztése a Nyíradonyi járásban”
11. EFOP-1.5.3-16-2017-00121 azonosító számú „Humán közszolgáltatások fejlesztése a települések összefogásával”
12. EFOP-1.5.3-16-2017-00010 azonosító számú „Humán szolgáltatások fejlesztése Kabán és a környező településeken”
13. EFOP-1.5.3-16-2017-00014 azonosító számú „Humán szolgáltatások fejlesztése Hajdúböszörmény, Görbeháza, Újszentmargita, Újtikos és Folyás települések esetében”
14. EFOP-1.5.3-16-2017-00017 azonosító számú „Humán közszolgáltatások fejlesztése térségi szemléletben a püspökladányi konzorciumban”
15. EFOP-1.5.3-16-2017-00021 azonosító számú „Humán szolgáltatások fejlesztése Hajdúnánáson és vonzáskörzetében”
16. EFOP-1.5.3-16-2017-00023 azonosító számú „Humán közszolgáltatások fejlesztése a Csökmői konzorciumban”
17. EFOP-1.5.3-16-2017-00024 azonosító számú „Humán szolgáltatások fejlesztése Biharkeresztes és vonzáskörzetében”
18. EFOP-1.5.3-16-2017-00058 azonosító számú „Humán szolgáltatások fejlesztése Esztár és a környező településein”
19. KEHOP-1.2.0-15-2016-00013 azonosító számú „Hajdú-Bihar Megyei Klímastratégia kidolgozása és Éghajlatváltozási Platform létrehozása”

című projektek előrehaladásáról szóló tájékoztatót.

1. ***napirendi pont***

„Tájékoztató a megyei önkormányzat nemzetközi kapcsolatairól, a folyamatban lévő nemzetközi projektek állásáról, valamint részvétel az Interreg Danube Program által támogatott pályázatokban”

**Pajna Zoltán**

Kiosztásra került egy kiegészítés és kéri a közgyűlés tagjait, hogy a III. határozati javaslatot aszerint fogadják el. Arra törekszenek, hogy a nemzetközi projektek által átvett jó gyakorlatokat társadalmasítsák, az minél több emberhez eljusson. Kéri a közgyűlés tagjait tegyék meg hozzászólásaikat. Megállapítja, hogy az előterjesztéshez hozzászólás, javaslat nincs.

**Szavazásra teszi fel a Hajdú-Bihar Megyei Önkormányzat nemzetközi kapcsolatairól, valamint a folyamatban lévő nemzetközi projektek állásáról szóló tájékoztatót, melyet a közgyűlés 20 igen, 0 nem szavazattal, 0 tartózkodás mellett elfogadva a következő rendeletet alkotja:**

**54/2019. (VI. 28.) MÖK határozat**

A Hajdú-Bihar Megyei Önkormányzat Közgyűlése a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 6. § (2) bekezdése és 18. § (1) bekezdés c) pontja alapján

a Hajdú-Bihar Megyei Önkormányzat nemzetközi kapcsolatairól, valamint a folyamatban lévő nemzetközi projektek állásáról szóló tájékoztatót elfogadja.

**Szavazásra teszi fel az „InnoIS - A Duna régió régi iparterületeinek innovatív újraélesztése” című projekthez történő partneri csatlakozásról szóló határozati javaslatot, melyet a közgyűlés 20 igen, 0 nem szavazattal, 0 tartózkodás mellett elfogadva a következő rendeletet alkotja:**

**55/2019. (VI. 28.) MÖK határozat**

A Hajdú-Bihar Megyei Önkormányzat Közgyűlése a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 6. § (2) bekezdése és 8. § (2) bekezdése, valamint a Magyarország helyi önkormányzatairól szóló 2011. évi CLXXXIX. törvény 107. §-a alapján

1./ jóváhagyja az Interreg Danube Program keretében kiírt felhívásra, a szlovén Business Support Centre Cranj LTD, mint vezető partner által benyújtott „InnoIS - A Duna régió régi iparterületeinek innovatív újraélesztése (Innovative Revitalisation of Industrial Sites in old industrialised regions of the Danube region)” című projekthez történő partneri csatlakozást, melyben a Hajdú-Bihar Megyei Önkormányzatra eső projektköltség 210.000 EUR, azaz 68.250.000 HUF (325 HUF/EUR árfolyamon számolva).

2./ Az 1./ pontban foglalt döntésre tekintettel, a pályázat pozitív elbírálása esetén, a projekt megvalósításához összesen 10.500 EUR, azaz 3.412.500 HUF összegű saját forrást biztosít (325 HUF/EUR árfolyamon számolva), szükség szerint, a 2019-2022. évi költségvetései terhére.

3./ Felkéri a közgyűlés elnökét, hogy a 2./ pontban foglalt saját forrás összegének a Hajdú-Bihar Megyei Önkormányzat 2019-2022. évi költségvetéseibe történő betervezéséről gondoskodjon.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2019-2022. évi költségvetési rendeletek elfogadása

**Szavazásra teszi fel a „CapitalFOOD - A Duna régió gasztronómiai örökségének hasznosítása a vidéki közösségek alkalmazkodóképességének erősítése érdekében” című pályázatnak a Hajdú-Bihar Megyei Önkormányzat általi, vezető partnerként történt benyújtásáról szóló határozati javaslatot, melyet a közgyűlés 20 igen, 0 nem szavazattal, 0 tartózkodás mellett elfogadva a következő rendeletet alkotja:**

**56/2019. (VI. 28.) MÖK határozat**

A Hajdú-Bihar Megyei Önkormányzat Közgyűlése a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 6. § (2) bekezdése és 8. § (2) bekezdése, valamint a Magyarország helyi önkormányzatairól szóló 2011. évi CLXXXIX. törvény 107. §-a alapján

1./ jóváhagyja az Interreg Danube Program keretében kiírt felhívásra, a „CapitalFOOD - A Duna régió gasztronómiai örökségének hasznosítása a vidéki közösségek alkalmazkodóképességének erősítése érdekében” című, 1.439.914 EUR összköltségű pályázatnak a Hajdú-Bihar Megyei Önkormányzat általi, vezető partnerként történt benyújtását, melyben a Hajdú-Bihar Megyei Önkormányzatra eső projektköltség 259.567 EUR, azaz 84.359.275 HUF (325 HUF/EUR árfolyamon számolva).

2./ Az 1./ pontban foglalt döntésre tekintettel, a pályázat pozitív elbírálása esetén, a projekt megvalósításához összesen 12.978,35 EUR, azaz 4.217.964 HUF összegű saját forrást biztosít (325 HUF/EUR árfolyamon számolva), szükség szerint, a 2020-2022. évi költségvetései terhére.

3./ Felkéri a közgyűlés elnökét, hogy a 2./ pontban foglalt saját forrás összegének a Hajdú-Bihar Megyei Önkormányzat 2020-2022. évi költségvetéseibe történő betervezéséről gondoskodjon.

**Végrehajtásért felelős:** Pajna Zoltán, a megyei közgyűlés elnöke

**Határidő:** 2020-2022. évi költségvetési rendeletek elfogadása

1. ***napirendi pont***

„Hozzájárulás a Magyar Közút Nonprofit Zrt. részére, a TOP-1.3.1 konstrukció keretében új támogatási kérelem előkészítésére és benyújtására”

**Pajna Zoltán**

Kivételesen nem többletforrásra van igény, hanem 370 M Ft pénzmaradvány keletkezett és ennek felhasználására tett javaslatot a Közút Nonprofit Zrt. Nagyvárad felé nagy a nemzetközi forgalom, ezért esett ennek a szakasznak a felújítására a választás. Kéri a közgyűlés tagjait, tegyék meg hozzászólásaikat. Megállapítja, hogy az előterjesztéshez hozzászólás, javaslat nincs.

**Szavazásra teszi fel a Magyar Közút Nonprofit Zrt. részére, a TOP-1.3.1 konstrukció keretében új támogatási kérelem előkészítéséről és benyújtásáról szóló határozati javaslatot, melyet a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**57/2019. (VI. 28.) MÖK határozat**

A Hajdú-Bihar Megyei Önkormányzat Közgyűlése a Magyarország helyi önkormányzatairól szóló 2011. évi CLXXXIX. törvény 27. § (1) bekezdése, a területfejlesztésről és a területrendezésről szóló 1996. évi XXI. törvény 11. § (1) bekezdés bc)-bd) alpontjai, valamint a 2014-2020 programozási időszakban az egyes európai uniós alapokból származó források felhasználásának rendjéről szóló 272/2014. (XI. 5.) Korm. rendelet 19. § f) pontja alapján

1./ hozzájárulását adja a Magyar Közút Nonprofit Zártkörűen Működő Részvénytársaság részére, az általa megvalósított TOP-1.3.1-15-HB1-2016-00001 azonosítószámú projekt keretében rendelkezésre álló 124.577.239,- Ft, valamint a TOP-1.3.1-15-HB1-2016-00002 azonosítószámú projekt keretében rendelkezésre álló 251.575.226,- Ft mértékű maradványforrásnak a Terület- és Településfejlesztési Operatív Program Irányító Hatósága részére történő visszafizetéséhez, tekintettel arra, hogy a projektek támogatási szerződésében biztosított fennmaradó támogatási összeg elegendő fedezetet nyújt a vállalt kötelezettségek maradéktalan teljesítéséhez.

2./ A maradványforrás visszafizetése nem eredményezheti az 1./ pont szerinti projektek műszaki-szakmai tartalmának, a kedvezményezett személyének megváltozását, nem befolyásolhatja a monitoring mutatók értékeit, nem jelenthet kockázatot a projektek megvalósítására nézve, a projekteknek továbbra is illeszkedniük kell a kapcsolódó pályázati felhívás előírásaihoz és meg kell felelniük az elszámolásra vonatkozó előírásoknak.

3./ Az 1./ pontban foglalt döntésre tekintettel, jóváhagyja és támogatja, hogy a Hajdú-Bihar Megyei Integrált Területi Programban a TOP 1.3 „A gazdaságfejlesztést és a munkaerő mobilitás ösztönzését szolgáló közlekedésfejlesztés” című intézkedés megvalósítása céljából elkülönített megyei keretösszeg maradéktalan felhasználása érdekében a Magyar Közút Nonprofit Zrt. új támogatási kérelmet nyújtson be a TOP-1.3.1-15 kódszámú pályázati felhívásra, a felhívás Irányító Hatóság általi újranyitását követően.

4./ Az új támogatási kérelem tárgyaként az alábbi projekt (útfelújítás) megvalósítását támogatja a Magyar Közút Nonprofit Zrt. részéről:

1. az út jele: 4808
2. az út neve: Debrecen – Biharkeresztes összekötő út
3. kezdő km szelvény: 3+200
4. vég km szelvény: 9+000
5. beavatkozási hossz: 4614 méter
6. érintett település: Hosszúpályi
7. becsült kivitelezési költség: bruttó 362.035.000,- Ft
8. becsült támogatási igény: bruttó 376.152.465,- Ft

5./ A közgyűlés felkéri elnökét, hogy az 1./-4./ pontok szerinti döntéséről a Magyar Közút Nonprofit Zrt. fejlesztési és felújítási igazgatóját tájékoztassa a szükséges intézkedések megtétele érdekében, továbbá kezdeményezze a TOP Irányító Hatóságánál a TOP-1.3.1-15 azonosítószámú pályázati felhívás újranyitását az új projekt megvalósíthatósága céljából.

**Végrehajtásért felelős:** Pajna Zoltán, a megyei közgyűlés elnöke

**Határidő:** a Magyar Közút Nzrt. tájékoztatására: azonnal

a felhívás újranyitásának kezdeményezésére: szükség szerint

1. ***napirendi pont***

„Tájékoztatás az Észak-Alföldi Regionális Fejlesztési Ügynökség Közhasznú Nonprofit Kft. „f.a.” megszüntetésével kapcsolatos ügyek állásáról”

**Pajna Zoltán**

Régóta húzódik már az ügynökség ügye, bízik benne, hogy őszre lezárul a folyamat. Kéri a közgyűlés tagjait tegyék meg hozzászólásaikat. Megállapítja, hogy hozzászólás, javaslat nincs.

**Szavazásra teszi fel az ÉARFÜ Észak-Alföldi Regionális Fejlesztési Ügynökség Közhasznú Nonprofit Kft. „f.a.” megszüntetésével kapcsolatos ügyek állásáról szóló tájékoztatót, amit a közgyűlés 20 igen, 0 nem szavazattal, 0 tartózkodás mellett elfogadva a következő határozatot hozza:**

**58/2019. (VI. 28.) MÖK határozat**

A Hajdú-Bihar Megyei Önkormányzat Közgyűlése a területfejlesztésről és a területrendezésről szóló 1996. évi XXI. törvény 2012. január 1-jén hatályos 29. § (2)-(3) bekezdése alapján – mint az ÉARFÜ Észak-Alföldi Regionális Fejlesztési Ügynökség Közhasznú Nonprofit Korlátolt Felelősségű Társaság „f. a.” (a továbbiakban: Társaság) egyik tulajdonosa -, figyelemmel a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 18. § (1) bekezdés c) pontjára

elfogadja az ÉARFÜ Észak-Alföldi Regionális Fejlesztési Ügynökség Közhasznú Nonprofit Kft. „f.a.” megszüntetésével kapcsolatos ügyek állásáról szóló tájékoztatót.

***Különfélék***

**Pajna Zoltán**

Megköszöni a vendéglátóiknak a szíves vendéglátást. Tájékoztatja a közgyűlést, hogy a közgyűlés következő munkaülésére várhatóan 2019. augusztus 2-án (péntek) kerül sor. Megköszöni az ülésen való részvételt, az ülést 10.45-kor bezárja.

**Készült: Debrecen, 2019. július 8.**

|  |  |
| --- | --- |
| **Dr. Dobi Csaba**  **jegyző** | **Pajna Zoltán**  **a megyei közgyűlés elnöke** |